În sezonul 2014-2015 s-a calificat la primele Jocuri Europene de la Baku, fiind câștigător al turneului de calificare de la Budapesta. A ajuns în sferturile de finală la Campionatul European de la Montreux, trecând de ucraineanul Rostîslav Herțîk  și de rusul Artur Ahmathuzin, dar a fost învins de italianul Edoardo Luperi și nu a putut să urce pe podium iar în final a ocupat locul 7. La Campionatul Mondial de la Moscova, a ajuns în tabloul de 16 după ce l-a învins pe campionul european în exercițiu, Andrea Cassarà, dar a pierdut cu britanicul Lawrence Halsted și s-a clasat pe locul 14. A încheiat sezonul pe locul 41 în clasamentul FIE, cel mai bun din carieră.